[{"text_idx": "#000000", "text": "blogs in auxilinguas colectata per robot"}, {"text_idx": "#000001", "text": "Fantomoj hantas en la Jarlibro"}, {"text_idx": "#000002", "text": "La novan Jarlibron de UEA hantas homoj kaj adresoj, kiuj devus ne trovig\u0302i tie. Reaperas ne nur nomoj de delonge eksaj respondeculoj, sed ec\u0302 forpasintoj. La Jarlibro estis preparita de EU-subvenciata volontulo, s\u0302ajne kontrau\u0306 la reguloj de la volontula programo."}, {"text_idx": "#000003", "text": "Lau\u0306 la reta Jarlibro de UEA Osmo Buller denove estas la g\u0302enerala direktoro de la asocio."}, {"text_idx": "#000004", "text": "La vero kompreneble estas, ke la multjara direktoro Osmo Buller emeritig\u0302is en majo 2017 kaj ne revenis al la Centra Oficejo. La misinformo pri lia posteno estas unu el multaj eraroj en la reta Jarlibro de UEA. G\u0302uste tiu eraro ne aperis en la presita Jarlibro, sed ja multaj aliaj."}, {"text_idx": "#000005", "text": "La g\u0302enerala direktoro de UEA restas Veronika Poo\u0301r. S\u0302i do respondecas pri la decido konfidi la redaktadon de la Jarlibro al nesperta volontulo kun tre mankohavaj scioj pri la movado, anstatau\u0306 dungita oficisto, kiel oni faris en antau\u0306aj jaroj."}, {"text_idx": "#000006", "text": "La papera Jarlibro de UEA estis liverita al la membroj meze de au\u0306gusto, kaj baldau\u0306 aperis amaso da plendoj pri diversspecaj fus\u0302oj en la enhavo. Ekzemple konkursaj\u0302oj de la Belartaj Konkursoj lau\u0306 la Jarlibro dau\u0306re estu senditaj al la sekretario Michela Lipari, kiu forlasis tiun postenon pasintjare. Kiel prezidanto de la Akademio de Esperanto resurektis Christer Kiselman, kiu demisiis en decembro 2015, kiel Libera Folio tiam rakontis."}, {"text_idx": "#000007", "text": "Malnovaj nomoj troveblas ankau\u0306 sub Akademio Literatura de Esperanto, kiu dau\u0306rigas la laboron de la iama Esperantlingva Verkista Asocio: tie plu aperas Lucija Borc\u030cic\u0301 (forpasinta en 2015) kaj Lina Gabrielli (forpasinta en 2016), kiuj kompreneble devis esti forigitaj. Lucija Borc\u030cic\u0301 fakte estis forigita jam en la Jarlibro 2016, sed nun mirinde revivig\u0302is."}, {"text_idx": "#000008", "text": "En la komitata diskutlisto de UEA komitatano Amri Wandel el Israelo, prezidanto de Akademio Internacia de la Sciencoj, miras, kial anstatau\u0306 lia nomo aperas tiu de Fabrizio Pennacchietti, kiu jam antau\u0306 kvin jaroj forlasis la postenon de prezidanto. Kaj tiu ne estas la sola eraro kiun li tuj trovis:"}, {"text_idx": "#000009", "text": "\u2013 La redaktoro de Israela Esperantisto en la papera Jarlibro 2017 estas Doron Modan, eksig\u0302inta antau\u0306 dek jaroj. La c\u0302efdelegito de Israelo, Jehoshua Tilleman, cetere plendis, ke pluraj korektoj kiujn li g\u0302ustatempe sendis al la CO ne aperas."}, {"text_idx": "#000011", "text": "\u2013 La dissendita papera Jarlibro 2017 estas neuzebla kiel informfonto pri la nunaj UEA kaj Esperanto-movado. S\u0302ajnas, ke g\u0302i estas efektive misokazinta represo de malnova Jarlibro (do de iu jaro antau\u0306 2016). Se tio konfirmig\u0302os, necesos postuli tutan represon de la Jarlibro 2017 kun la g\u0302ustaj informoj \u2013 ja je enormaj kostoj ekster la bug\u0302eto, sed tian fus\u0302on ne eblas lasi."}, {"text_idx": "#000012", "text": "Libera Folio la 21-an de au\u0306gusto skribis al la prezidanto de UEA, Mark Fettes, kaj al la g\u0302enerala direktoro, Veronika Poo\u0301r, por peti klarigojn pri la afero kaj pri tio, kiel ili planas korekti la fus\u0302on. G\u0302is nun neniu el ili respondis."}, {"text_idx": "#000013", "text": "En la komitata diskutejo Veronika Poo\u0301r klarigis, ke kiel la bazon de la papera Jarlibro oni c\u0302i-jare uzis retan datumaron, kiu devis esti plej g\u0302isdata \u2013 sed g\u0302i evidente ne estis. Por estonte eviti fus\u0302ojn bezonatas pli da homfortoj, s\u0302i diras."}, {"text_idx": "#000014", "text": "\u2013 Tial mi s\u0302atus instigi c\u0302iujn, por kiuj gravas la Jarlibro kaj havas provlegan sperton sinanonci por helpi pri la provlegado de la sekva Jarlibro."}, {"text_idx": "#000015", "text": "Se konsideri, ke la kvanto de eraroj en la Jarlibro multoblig\u0302is, kiam g\u0302in unuafoje redaktis volontulo anstatau\u0306 dungita oficisto, la ideo peti helpon de pliaj volontuloj ne s\u0302ajnas tute memklara. Antau\u0306aj redaktoroj de la Jarlibro, kiujn Libera Folio kontaktis, anstatau\u0306e opinias ke la Jarlibro devus esti redaktata de sperta oficisto."}, {"text_idx": "#000016", "text": "\u2013 Ens\u0302alti komencanton anstatau\u0306 homon bone orientig\u0302antan kaj konantan la Movadon, superas c\u0302iujn nivelojn de absurdo. La Jarlibro estas, tradicie, la plej zorge redaktita produkto de UEA kaj ties plej grava jara dokumento. G\u0302i estas kaj dokumento kaj laborilo. Sekve g\u0302i devas esti tre g\u0302isdata kaj kiel eble plej senerara, diras eksa redaktoro Francisco Veuthey."}, {"text_idx": "#000017", "text": "Alia iama redaktoro de la Jarlibro, Francisco Javier Moleo\u0301n, opinias, ke UEA devus finfine decidi, kiujn servojn UEA volas doni al sia s\u0302rumpanta membraro, kaj poste asigni por tiuj celoj la necesajn rimedojn:"}, {"text_idx": "#000018", "text": "\u2013 UEA ne trompu sin mem: homoj volonte pagas kotizon por bonaj servoj. Se ili ne havas bonajn servojn, ili volonte malpagas. C\u0302u la Jarlibro estas fundamenta servo de UEA? Se jes, c\u0302esu agi, kvazau\u0306 g\u0302in kapablus redakti kaj provlegi iu ajn en siaj liberaj horoj, kaj tasku al profesiuloj produkti g\u0302in. Se ne, bonvolu definitive forigi g\u0302in kaj s\u0302paru tempon, monon kaj \u2013 eble ne malpli grave \u2013 g\u0302enig\u0302ojn de membroj kaj komitatanoj, kiel okazis c\u0302i-jare."}, {"text_idx": "#000019", "text": "Ne estas bona ideo doni tian gravan taskon al volontulo, diras Francisco Javier Moleo\u0301n:"}, {"text_idx": "#000020", "text": "\u2013 S\u0302arg\u0302i ec\u0302 brilan volontulon per fundamentaj taskoj de fundamenta servo proksimas al senrespondeco. Nuntempe UEA \u2013 asocio pli ol 100 jarojn respektinde ag\u0302a \u2013 s\u0302ajnas blinde-palpe serc\u0302i sian vojon en la mondo. Io putras en la s\u0302tato UEA."}, {"text_idx": "#000021", "text": "Alia eksa oficisto kaj redaktoro de la Jarlibro, Roy McCoy, same opinias, kaj g\u0302enerale malentuziasmas pri la ideo uzi volontulojn por bazaj taskoj de la Centra Oficejo:"}, {"text_idx": "#000022", "text": "\u2013 Pri la g\u0302enerala volontula projekto de Veronika (kaj ankau\u0306 de la Estraro, c\u0302u ne?), mi povas diri ke g\u0302i estas eble kiel Zamenhof diris, pri aferoj kiuj komence s\u0302ajnas bonaj en la teorio, sed kiuj poste montrig\u0302as esti neoportunaj en la praktiko. Ioma sperto ja necesas por fari la Jarlibron."}, {"text_idx": "#000023", "text": "Pawe\u0142 Fischer-Kotowski redaktis la pasintjaran Jarlibron de UEA kiel dungita oficisto. En la diskutlisto UEA-membroj li dau\u0306rigas la temon:"}, {"text_idx": "#000025", "text": "Roxane Romann, kiu redaktis la c\u0302i-jaran Jarlibron, estas volontulo de TEJO kadre de la Eu\u0306ropa Volontula Servo (EVS), programo subvenciata de EU. Lau\u0306 la reguloj de EVS tiaj volontuloj ne rajtas transpreni taskojn de dungitoj. Se montrig\u0302us, ke UEA kaj TEJO ne observas la regulojn, la asocioj povas perdi la rajton uzi EVS-volontulojn."}, {"text_idx": "#000026", "text": "C\u0302ar la Jarlibo en antau\u0306aj jaroj estis redaktita de dungitaj oficistoj, sed c\u0302i-jare de EVS-volontulo, s\u0302ajnas ke UEA efektive malobservis la regulojn."}, {"text_idx": "#000027", "text": "Libera Folio demandis al Mark Fettes kaj Veronika Poo\u0301r, kion la asocio respondos, se EVS demandos al UEA, c\u0302u EVS-volontuloj estis au\u0306 estos uzataj por labortaskoj antau\u0306e faritaj de dungitoj. G\u0302is nun neniu el ili reagis."}]